王令
梅花
风吹冬暖变春暖，江梅艳艳横新枝。
经年不逢间何久，忽此相遇如有期。
初开珊珊尚寂寞，仙人缀佩悬瑶玑。
从日重来不可辨，漫漫月树留寒辉。
清香芬敷去何远，可惜不使蝶得知。
游人争至无弱夜，对之但笑果喜谁。
不知春工用何术，抟造万物皆可为。
得非各使出所巧，约与斗竞合一时。
不然裁剪未易给，鞭役众鬼宁不噫。
终年成功财几日，旋亦堕坏良可悲。
传闻昔时大烹享，九牛合鼎羊豕随。
一取所实荐滋味，神啜不吐人食宜。
安知後世无所用，儿嚼不美还弃之。
古今万事皆若此，为尔绕树成嗟咨。